Pärast lühikest suvevaheaega jätkusid Eesti madalamate liigade jalgpallimeistrivõistlused, eelmise nädala keskel peeti Eesti karikavõistluse mänge.
FC Joker pidas II liigas kõigepealt vahele jäänud mängu MC Tallina meeskonnaga. Kernus peetud kohtumise võitsid Raasiku jalgpallurid kindlalt 6:1. Selles võidumängus lõid kaks väravat Andre Ilves ja Madis Lange, ühe Ott Reinike ning Priit Betlem. Karikasarja avamängus alistati Tallinna Absolut 16:1. Jokeri jalgpalluritest oli kohtumise resultatiivseim mängumees Vaiko Eggert viie väravaga. Loosi tahtel saadi järgmiseks vastaseks III liigas mängiv Kohtla-Järve Lootuse II meeskond.
Hästi alustas teist ringi Kuusalu JK Rada meeskond. Koduväljakul alistati turniiritabelis eespool olev Tallinna Ühinenud Depoode võistkond 4:1. Rada eest lõi kaks väravat Roman Potjomkin, ühe Marek Lillenthal. Ühe värava suutsid külalised ise endale lüüa. Karikamängus alistas Kuusalu meeskond Tartu Quattromedi 8:0. Kolm väravat kirjutati Risto Roosi ja Joonas Kröönströmi arvele. Karikasarjas on Rada järgmiseks vastaseks Põlva Lootose meeskond.
Pühapäeval kohtus FC Kiiu kodustaadionil Viimsi Igiliikuriga, neid õnnestus kevadringis võita. Seekord tuli vastu võtta suureskooriline 6:0 kaotus. Üheks viimaste aegade kaotuste põhjuseks on mitme mängumehe sõjaväkke minek ning ka vigastused.